Charlotte Antonsen (V), 2006-02-10:
For Venstre er der ikke nogen tvivl om, at et godt arbejdsmiljø er fuldstændig centralt på en god, moderne arbejdsplads.
I Venstre ønsker vi flere job, og vi ønsker flere arbejdspladser, og derfor er det at sikre et godt arbejdsmiljø i Danmark en meget højt prioriteret sag inden for beskæftigelsesområdet.
Det er klart, at i det økonomiske opsving, som vi oplever i øjeblikket med et stigende antal mennesker på arbejdsmarkedet, er der også en indbygget positiv effekt på arbejdsmiljøet.
For i takt med at vi ser, at der kommer flaskehalsproblemer, betyder det jo omvendt for den enkelte ansatte, at vedkommende, hvis man på sin arbejdsplads er udsat for et meget dårligt arbejdsmiljø, simpelt hen kan vælge en anden virksomhed.
Det er en af de gode ting, der er ved et økonomisk opsving, at vores forskellige lønmodtagere har en chance for at skifte arbejdsplads.
Derfor er der i vores øjne ikke nogen tvivl om, at grundlaget for at lave arbejdsmiljøet bedre i Danmark i hvert fald er i orden i disse år.
Det betyder så ikke, at Folketinget og regeringen og Arbejdstilsynet skal blande sig udenom.
Nej, tværtimod, vi skal da netop benytte denne gunstige situation til at sikre, at vi hele tiden følger udviklingen meget nøje og opdaterer samfundets indsats på området.
Det er jo det, der er grundlaget for den handlingsplan, vi drøfter i dag, at vi går ind og ser på: Prioriterer Arbejdstilsynet indsatsen rigtigt, eller skal der noget nyt til?
Heldigvis er antallet af dødsulykker i Danmark under en snes, altså under 20, om året, og derfor kan det være svært statistisk at sige, om det er en reel stigning, vi ser, eller om det bare er en statistisk tilfældighed.
Men uanset denne statistiske usikkerhed, så siger det sig selv, at dødsulykker selvfølgelig er fuldstændig uacceptable, og vi vil gøre alt, hvad vi kan, for at forhindre, at der sker dødsulykker på danske arbejdspladser.
Derfor er det vigtigt for os, at det fortsætter sådan, at man prioriterer de allerfarligste arbejdspladser, når vi prioriterer indsatsen for Arbejdstilsynet.
Helt konkret foreslår vi jo, som det allerede er blevet nævnt af beskæftigelsesministeren, at vi i forbindelse med arbejdsulykker skal have et forpligtende reduktionsmål på 20 pct.
Det vil sige, at en reduktion på 20 pct. over de kommende 5 år svarer til knap 3.000 færre arbejdsulykker.
Det mener jeg er et ambitiøst mål, men også et godt og fornuftigt mål, som jeg mener er bæredygtigt i forhold til den økonomiske situation i øvrigt.
Det er også noget, arbejdsmarkedets parter er blevet enige om at prioritere, og det er derfor, det fremgår af redegørelsen om fremtidens arbejdsmiljø.
Det drejer sig om arbejdsulykker, det psykiske arbejdsmiljø, hvor vi ønsker at reducere ulykker med 10 pct., og støj, som vi ønsker at reducere med henholdsvis 15 og 10 pct., afhængigt af om det er decideret skadeligt, eller om det er generende.
Vi vil også prioritere muskel- og skeletbesvær.
Der er målet ikke stillet op endnu, men der forpligter vi os til, at det er på plads inden den 1. april.
Det er selvfølgelig kedeligt, at vi ikke i dag kan opstille målsætningen, men vi er altså afhængige af de input, vi får fra arbejdsmarkedets parter i de her sager.
Hr. Arbo-Bæhr er ordfører for venstrefløjen her i dag – altså Socialdemokratiet, SF, og Enhedslisten har jo stillet forespørgslen her –
og derfor er vedtagelsen allerede blevet læst op af Enhedslistens ordfører.
Der vil jeg godt sige, at vi i Venstre da er glade for, at man nu omsider klokkeklart tilslutter sig regeringens screeningssystem – det gælder altså alle tre partier: SF, Socialdemokratiet og Enhedslisten – for det gør man jo i den vedtagelse, som hr. Arbo-Bæhr lige fremsatte.
Det, at vi er i færd med at screene alle danske virksomheder for at sikre, at arbejdsmiljøet er i orden, er jo ellers noget helt nyt.
Det er i øvrigt noget, som vi desværre ikke engang kunne få Socialdemokraterne til at stemme for, da vi indførte det for et par år siden.
Så vi er meget glade for disse nye toner.
Tak for det.
Selv om den her debat munder ud i flere vedtagelser fra de to sider i salen, er det da i hvert fald glædeligt, at der på nogle af de konkrete stræk inden for arbejdsmiljøpolitikken er en væsentlig enighed.
Så det, at man tilslutter sig det nye screeningssystem, altså at Arbejdstilsynet går rundt og tjekker alle virksomhederne for, om arbejdsmiljøet er i orden, kombineret med at man, som hr. Jørgen Arbo-Bæhr lige har sagt, også tilslutter sig de prioriterede mål, synes jeg er fint; det er noget af det, der er kernen i arbejdsmiljøindsatsen i Danmark.
Så er det klart – det er jo næsten naturgivent, havde jeg nær sagt – at man som opposition har nogle yderligere forslag, og jeg forstod det sidste svar fra hr. Arbo-Bæhr sådan, at Enhedslisten gerne vil have nogle flere ting med.
Enhedslisten har jo heller ikke problemer med økonomien, for det er uanede økonomiske midler, man har, når man repræsenterer Enhedslisten; Enhedslisten stemmer jo som bekendt ikke for finansloven.
Men vi er glade for den enighed, der er på området.
I Venstre lægger vi stadig væk stor vægt på, at det er parterne, der ved, hvor skoen trykker, og at det derfor er dem, der opstiller de prioriterede mål, og det er så det, vi tilslutter os med den redegørelse, som regeringen er kommet med her i dag.
Så det er en linje, vi vil fortsætte, og derfor vil jeg også i overensstemmelse med det synspunkt på vegne af Venstre, Det Konservative Folkeparti, Dansk Folkeparti og Det Radikale Venstre fremsætte følgende: Forslag til vedtagelse